
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2023[footnoteRef:1], [1:  	Ú. v. EÚ L 58, 23.2.2023, s. 1, ELI: http://data.europa.eu/eli/budget/2023/1/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2023 (COM(2024)0272 – C10-0069/2024)[footnoteRef:2], [2:  	Ú. v. EÚ C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	so zreteľom na výročné správy Rady z roku 2023,
–	so zreteľom na výročnú správu Dvora audítorov o plnení rozpočtu za rozpočtový rok 2023 spolu s odpoveďami inštitúcií[footnoteRef:3], [3:  	Ú. v. EÚ C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2023 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na stanovisko Výboru pre ústavné veci,
–	so zreteľom na správu Výboru pre kontrolu rozpočtu (A10-0052/2025),
1.	odkladá svoje rozhodnutie o udelení absolutória generálnej tajomníčke Rady za plnenie rozpočtu Európskej rady a Rady za rozpočtový rok 2023;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Európskej rade, Rade, Komisii, európskemu ombudsmanovi, európskemu dozornému úradníkovi pre ochranu údajov a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu zo 7. mája 2025 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2023, oddiel II – Európska rada a Rada (2024/2021(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2023, oddiel II – Európska rada a Rada,
–	so zreteľom na článok 102 a prílohu V k rokovaciemu poriadku,
–	so zreteľom na stanovisko Výboru pre ústavné veci,
–	so zreteľom na správu Výboru pre kontrolu rozpočtu (A10-0052/2025),
A.	keďže v súvislosti s postupom udelenia absolutória chce orgán udeľujúci absolutórium podčiarknuť osobitný význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu na základe výkonnosti a dobrého riadenia ľudských zdrojov;
B.	keďže podľa článku 319 Zmluvy o fungovaní Európskej únie (ďalej len „ZFEÚ“) má Európsky parlament výhradnú zodpovednosť za udelenie absolutória za plnenie všeobecného rozpočtu Únie a keďže rozpočet Európskej rady a Rady je jedným z oddielov rozpočtu Únie;
C.	keďže podľa článku 15 ods. 1 Zmluvy o Európskej únii (ďalej len „Zmluva o EÚ“) Európska rada nevykonáva legislatívnu funkciu;
D.	keďže podľa článku 317 ZFEÚ Komisia plní rozpočet na vlastnú zodpovednosť, a to podľa zásad správneho finančného riadenia, a keďže podľa platného rámca Komisia deleguje na ostatné inštitúcie Únie právomoci potrebné na implementáciu rozpočtových oddielov, ktoré sa ich týkajú;
E.	keďže podľa článku 235 ods. 4 a článku 240 ods. 2 ZFEÚ Európskej rade a Rade (ďalej len „Rada“) pomáha Generálny sekretariát Rady (ďalej len „sekretariát“) a keďže generálny tajomník Rady v plnej miere zodpovedá za správne riadenie rozpočtových prostriedkov v oddiele II rozpočtu Únie;
F.	keďže v priebehu viac než 20 rokov Európsky parlament vykonáva osvedčený a rešpektovaný postup udeľovania absolutória všetkým inštitúciám, orgánom, úradom a agentúram Únie a keďže Komisia podporuje to, aby sa tento postup udeľovania absolutória jednotlivým inštitúciám za ich administratívne výdavky uplatňoval aj naďalej;
G.	keďže podľa článku 59 ods. 1 nariadenia o rozpočtových pravidlách Komisia deleguje na ostatné inštitúcie Únie právomoci potrebné na implementáciu rozpočtových oddielov, ktoré sa ich týkajú;
H.	keďže v dôsledku nedostatočnej spolupráce Rady v rámci postupu udelenia absolutória je Európsky parlament od absolutória za rozpočet za rok 2009 nútený odmietať udelenie absolutória generálnemu tajomníkovi Rady;
I.	keďže Európska rada a Rada by ako inštitúcie Únie aj ako príjemcovia finančných prostriedkov zo všeobecného rozpočtu Únie mali byť transparentné a demokraticky sa zodpovedať občanom Únie a mali by podliehať demokratickej kontrole vynakladania verejných finančných prostriedkov;
J.	keďže v článku 15 ods. 3 ZFEÚ sa od inštitúcií EÚ vyžaduje, aby vo svojom rokovacom poriadku zabezpečili transparentnosť svojich konaní, zatiaľ čo ombudsmanka vo viacerých svojich vyšetrovaniach a rozhodnutiach kritizovala Radu za nedostatočnú transparentnosť, čo naznačuje, že Rada v plnej miere nepochopila kritické prepojenie medzi demokraciou a transparentnosťou rozhodovania;
K.	keďže judikatúra Súdneho dvora Európskej únie potvrdzuje právo daňovníkov a verejnosti na priebežné informácie o využívaní verejných príjmov a keďže Všeobecný súd vo svojom rozsudku z 25. januára 2023 vo veci T-163/21 [footnoteRef:7], De Capitani/Rada o transparentnosti v rámci legislatívneho procesu Únie uviedol, že dokumenty vypracované Radou v jej pracovných skupinách nie sú technickej, ale legislatívnej povahy, a preto podliehajú žiadostiam o prístup k dokumentom; [7: 	Rozsudok Všeobecného súdu z 25. januára 2023, De Capitani/Rada, T-163/21, ECLI:EU:T:2023:15.] 

1.	konštatuje, že rozpočet Rady patrí do okruhu 7 VFR „Európska verejná správa“, ktorý v roku 2023 predstavoval 12,3 miliardy EUR (čo predstavuje 6,4 % celkového rozpočtu Únie); konštatuje, že rozpočet Rady vo výške približne 0,6 miliardy EUR predstavuje zhruba 5,2 % celkových administratívnych výdavkov Únie;
2.	víta, že Dvor audítorov vo výročnej správe za rozpočtový rok 2023 preskúmal vzorku 70 operácií v oddiele Administratíva, teda o 10 viac než v roku 2022; ďalej konštatuje, že podľa Dvora audítorov administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2023 predstavovali približne 70 % celkových administratívnych výdavkov, a výdavky na budovy, zariadenie, energetiku, komunikáciu a informačné technológie, a že jeho práca počas mnohých rokov naznačuje, že tieto výdavky sú celkovo nízkorizikové;
3.	konštatuje, že 21 (30 %) zo 70 operácií obsahovalo chyby, ale že Dvor audítorov na základe piatich vyčíslených chýb odhaduje, že chybovosť bola pod prahom významnosti;
4.	konštatuje, že Dvor audítorov vo svojej výročnej správe za rozpočtový rok 2023 uviedol pripomienku k trvaniu rámcovej zmluvy o údržbe budov, ktorú zadala Rada; konštatuje, že Dvor audítorov nezistil žiadne vyčísliteľné chyby v štyroch preskúmaných platbách týkajúcich sa Rady;
Stav postupu udelenia absolutória
5.	vyjadruje hlboké poľutovanie nad tým, že rovnako ako od roku 2009 musí Európsky parlament aj za rozpočtový rok 2022 odmietnuť udeliť absolutórium Rade, pretože naďalej odmieta spolupracovať s Európskym parlamentom v rámci postupu udelenia absolutória, čím bráni Európskemu parlamentu prijať informované rozhodnutie na základe serióznej a dôkladnej kontroly plnenia rozpočtu Rady;
6.	konštatuje, že príslušné útvary Európskeho parlamentu zaslali 20. septembra 2024 v mene spravodajcu pre postup udelenia absolutória sekretariátu Rady dotazník s 90 dôležitými otázkami s cieľom umožniť dôkladnú kontrolu plnenia rozpočtu Rady a jej riadenia; ďalej konštatuje, že podobné dotazníky boli zaslané všetkým ostatným inštitúciám, ktoré poskytli Európskemu parlamentu podrobné odpovede na všetky položené otázky;
7.	vyjadruje poľutovanie nad tým, že sekretariát 23. septembra 2024 opätovne informoval Európsky parlament, že nebude odpovedať na jeho dotazník a že Rada sa nezúčastní na vypočutí usporiadanom 12. novembra 2024 v rámci postupu udelenia absolutória, na ktorom sa zúčastnili všetky ostatné prizvané inštitúcie;
8.	opätovne pripomína výsadu Európskeho parlamentu udeľovať absolutórium podľa článku 319 ZFEÚ, ako aj podľa uplatniteľných ustanovení nariadenia o rozpočtových pravidlách a rokovacieho poriadku Európskeho parlamentu v súlade so súčasným výkladom a praxou, konkrétne právomoc udeľovať absolutórium s cieľom zachovávať transparentnosť a zabezpečiť demokratickú zodpovednosť vo vzťahu k daňovníkom Únie;
9.	zdôrazňuje, že v článku 59 ods. 1 nariadenia o rozpočtových pravidlách sa uvádza, že Komisia deleguje na ostatné inštitúcie Únie právomoci potrebné na implementáciu rozpočtových oddielov, ktoré sa ich týkajú, a preto nerozumie tomu, že Rada považuje za vhodné, aby sa absolutórium za plnenie rozpočtu Rady udeľovalo Komisii;
10.	zdôrazňuje osvedčený a rešpektovaný postup udeľovania absolutória všetkým inštitúciám, orgánom, úradom a agentúram Únie, vrátane Európskej rady a Rady, ktorý Európsky parlament dodržiava už viac než dvadsať rokov; pripomína, že Komisia vyhlásila, že nedokáže dohliadať na plnenie rozpočtov ostatných inštitúcií Únie; zdôrazňuje opakovaný názor Komisie, že postup udeľovania absolutória každej inštitúcii Únie za jej administratívne výdavky a plnenie rozpočtu EÚ by mal naďalej priamo presadzovať Európsky parlament, aby sa zachoval súlad so zásadou správneho finančného riadenia;
11.	zdôrazňuje, že súčasná situácia znamená, že Európsky parlament môže kontrolovať len správy Dvora audítorov a ombudsmanky a verejne dostupné informácie na webovom sídle Rady z dôvodu pretrvávajúcej nedostatočnej spolupráce Rady s Európskym parlamentom; zdôrazňuje, že tento nedostatok spolupráce oslabuje schopnosť Európskeho parlamentu účinne plniť svoju úlohu dohľadu a prijímať informované rozhodnutia o udelení absolutória;
12.	vyjadruje poľutovanie nad tým, že Rada už viac ako desať rokov preukazuje, že nemá žiadnu politickú vôľu spolupracovať s Európskym parlamentom v kontexte ročného postupu udelenia absolutória; zdôrazňuje, že tento postoj má pretrvávajúci negatívny vplyv na obe inštitúcie, zdiskreditoval riadenie a demokratickú kontrolu rozpočtu Únie a poškodil dôveru občanov v Úniu ako transparentný subjekt; zdôrazňuje, že Rada musí dodržiavať rovnaké normy zodpovednosti, aké očakáva od iných inštitúcií Únie;
13.	opakuje, že pokračujúce odmietanie Rady zapájať sa do postupu udelenia absolutória je neprijateľným porušovaním demokratickej zodpovednosti. Požaduje právne a procedurálne zmeny s cieľom zadržať rozpočtové prostriedky každej inštitúcii Únie, ktorá nedodržiava povinnosti týkajúce sa transparentnosti;
14.	pripomína, že judikatúra Súdneho dvora Európskej únie podporuje právo daňovníkov a verejnosti na priebežné informácie o využívaní verejných príjmov; požaduje preto plné rešpektovanie výsady Európskeho parlamentu a jeho úlohy garanta zásady demokratickej zodpovednosti; vyzýva Radu, aby náležite nadviazala na odporúčania prijaté Európskym parlamentom v kontexte postupu udelenia absolutória za plnenie rozpočtu a trvá na úplnom uplatňovaní článku 14 ods. 1 Zmluvy o EÚ;
15.	vyzýva Radu, aby bez zbytočného odkladu obnovila rokovania s Európskym parlamentom a aby čo najskôr aktívne spolupracovala s Európskym parlamentom na najvyššej úrovni za účasti generálneho tajomníka a predsedov oboch inštitúcií, s cieľom prekonať a vyriešiť dlhodobú patovú situáciu v oblasti udeľovania absolutória, pri rešpektovaní príslušných úloh Európskeho parlamentu a Rady v rámci postupu udelenia absolutória a zabezpečení transparentnosti, dôveryhodnosti a riadnej demokratickej kontroly plnenia rozpočtu; žiada Komisiu a právny servis Rady, aby poskytli stanovisko k možným riešeniam vyplývajúcim zo zmluvy s cieľom posilniť zodpovednosť Rady v rámci postupu udeľovania absolutória;
16.	zdôrazňuje, že hoci súčasný stav je potrebné zlepšiť užšou medziinštitucionálnou spoluprácou v rámci zmlúv, revízia zmlúv by mohla zaistiť väčšiu jasnosť a väčšiu transparentnosť postupu udeľovania absolutória tým, že by sa Európskemu parlamentu udelila výslovná právomoc udeľovať všetkým inštitúciám, orgánom, úradom a agentúram Únie absolutórium samostatne; zdôrazňuje však, že kým sa takáto revízia uskutoční, musí sa súčasný stav zlepšiť prostredníctvom posilnenej medziinštitucionálnej spolupráce; v tomto zmysle vyzýva Radu, aby aktívne spolupracovala s Európskym parlamentom;
17.	konštatuje, že napriek chýbajúcej ochote Rady spolupracovať na postupe udelenia absolutória Európsky parlament zdôrazňuje niektoré politické priority a v tejto správe uvádza niekoľko pripomienok týkajúcich sa rozpočtového a finančného riadenia Rady a ďalšie pripomienky týkajúce sa postupu udelenia absolutória;
18.	konštatuje, že vzhľadom na nedostatočnú spoluprácu Rady s Európskym parlamentom sa pripomienky v nasledujúcich častiach opierajú predovšetkým o súhrnné informácie, ktoré sú verejne dostupné a ktoré poskytujú len obmedzené podrobné údaje;
Politické priority
19.	vyjadruje poľutovanie nad tým, že Rada uplatňuje svoje právomoci v postupoch nominácie a vymenovania členov mnohých inštitúcií, orgánov, úradov a agentúr Únie bez toho, aby zohľadňovala názory zainteresovaných strán alebo odporúčania Európskeho úradu pre boj proti podvodom (ďalej len „OLAF“);
20.	berie na vedomie tradíciu Rady nespochybňovať vymenúvania jednotlivých členských štátov na väčšinu pozícií;
21.	pripomína, že podľa článku 286 ods. 2 ZFEÚ Rada vymenúva členov Dvora audítorov v súlade s návrhmi predloženými jednotlivými členskými štátmi a po konzultácii s Európskym parlamentom; pripomína, že na základe tohto predpokladu Európsky parlament vydáva stanovisko ku kandidátom; vyjadruje poľutovanie nad tým, že Rada opakovane ignorovala odporúčania Európskeho parlamentu v jeho poradnej úlohe, pokiaľ ide o vymenovanie členov Dvora audítorov; pripomína, že hoci stanovisko Európskeho parlamentu nie je pre Radu záväzné, kandidáti, ktorí dostali záporné stanovisko, akceptovali rozhodnutie Európskeho parlamentu a stiahli svoju kandidatúru, čím uznali jeho úlohu ako orgánu demokratického dohľadu v súvislosti s ochranou rozpočtu Únie; vyzýva Radu, aby uznala úlohu Európskeho parlamentu spoluprácou v postupe udeľovania absolutória;
22.	pripomína, že sudcovia a generálni advokáti Súdneho dvora Európskej únie sú menovaní na základe vzájomnej dohody vlád členských štátov po porade s výborom zodpovedným za poskytnutie stanoviska k vhodnosti potenciálnych kandidátov vykonávať príslušné úlohy;
23.	vyzýva rotujúce predsedníctva Rady, aby v súlade so závermi seminára, ktorý 27. júna 2023 usporiadal Výbor Európskeho parlamentu pre kontrolu rozpočtu, prestali využívať podnikové sponzorstvo na prispievanie k pokrytiu svojich výdavkov, keďže to predstavuje riziko vzniku konfliktu záujmov; konštatuje, že európska ombudsmanka vo svojom rozhodnutí z 9. septembra 2024 o strategickej iniciatíve týkajúcej sa sponzorstva predsedníctva Rady Európskej únie vyzvala Radu, aby zhodnotila, ako sa vykonávajú nezáväzné pravidlá, ktoré Rada prijala na využívanie sponzorstva jej predsedníctvom (ďalej len „usmernenie“), a aby preskúmala ďalšie možné opatrenia, ktoré by mohli pomôcť zmierniť riziká spojené s využívaním sponzorstva; opakuje svoju výzvu Rade, aby poskytla rozpočet na predsedníctva Rady s cieľom zabezpečiť primerané a jednotné normy efektívnosti a účinnosti práce Rady vo všeobecnosti;
24.	vyjadruje hlboké znepokojenie nad tým, že maďarská vláda zneužíva svoju úlohu v rámci predsedníctva EÚ na uskutočňovanie dvojstranných iniciatív, ktoré sú v rozpore so základnými hodnotami Únie, ako sú stretnutia predsedu vlády Viktora Orbána s ruským prezidentom Vladimirom Putinom, a to napriek sankciám Únie a zatykaču, ktorý naňho vydal Medzinárodný trestný súd za vojnové zločiny; so znepokojením berie na vedomie podobné kontakty s ďalšími autoritárskymi vodcami, čo oslabuje dôveryhodnosť; vyzýva Radu, aby takéto kroky dôrazne odsúdila a prijala všetky potrebné opatrenia na zabezpečenie toho, aby členské štáty vykonávajúce predsedníctvo konali v súlade so zásadami EÚ a chránili integritu a hodnoty Únie;
Rozpočtové a finančné riadenie
25.	vyjadruje poľutovanie nad tým, že rozpočet Európskej rady a Rady nebol rozdelený na dva jasne oddelené rozpočty, ako to odporučil Európsky parlament v predchádzajúcich uzneseniach o absolutóriu, a to s cieľom zvýšiť transparentnosť a zodpovednosť, najmä čo sa týka Európskej rady, vzhľadom na to, že v súčasnosti nemožno získať spoľahlivé informácie o jej nákladoch; zdôrazňuje význam spoľahlivých údajov pre objektívnu kontrolu; vyzýva na dodržiavanie odporúčania orgánu udeľujúceho absolutórium;
26.	konštatuje, že rozpočet Rady na rok 2023 bol 647 908 757 EUR, čo v porovnaní s rokom 2022 predstavuje zvýšenie o 6 %, čo je viac ako zvýšenie o 2,3 % medzi rokmi 2021 a 2022; konštatuje, že toto zvýšenie súvisí najmä s revíziou parametrov aktualizácie platov v dôsledku inflácie;
27.	konštatuje, že celková miera plnenia rozpočtu Rady v roku 2023 bola 97,0 %; konštatuje, že na konci roka 2023 boli zrušené rozpočtové prostriedky vo výške takmer 20 miliónov EUR, z ktorých polovica pochádzala z rozpočtového riadku výdavkov na zamestnancov;
28.	konštatuje, že v súlade s článkom 29 nariadenia o rozpočtových pravidlách Rada v roku 2023 vykonala 41 rozpočtových presunov v celkovej výške 6,5 milióna EUR; ďalej konštatuje, že tri z týchto presunov si vyžadovali, aby bol rozpočtový orgán informovaný v súlade s článkom 29 ods. 2 na účely posilnenia rôznych rozpočtových riadkov vrátane riadkov „Zariadenie priestorov a inštalácia“, „Voda, plyn, elektrická energia a vykurovanie“, „Nadobudnutie vybavenia a softvéru“ a „Náklady na prenájom, údržbu a opravu služobných vozidiel“;
29.	vyzýva Radu, aby každoročne zverejňovala prehľad cestovných výdavkov a výdavkov na reprezentáciu vyšších úradníkov vrátane predsedu Európskej rady, vysokého predstaviteľa Únie pre zahraničné veci a bezpečnostnú politiku a sekretariátu v používateľsky ústretovom formáte prístupnom verejnosti;
30.	konštatuje, že rozpočtové prostriedky prenesené z roku 2023 do roku 2024 predstavovali 85,5 milióna EUR najmä na počítačové systémy, náklady na tlmočenie poskytnuté v roku 2023, za ktoré ešte neboli dohodnuté faktúry s útvarmi Európskej komisie v čase uzávierky, budovy, informačné a komunikačné vybavenie, audiovizuálne a konferenčné vybavenie, ostatné výdavky na zamestnancov a doprava;
31.	vyjadruje znepokojenie nad nedostatočnými kontrolnými mechanizmami, pokiaľ ide o využívanie konzultačných služieb a externých dodávateľov Radou; vyzýva na úplné zverejnenie všetkých zákaziek presahujúcich 50 000 EUR s podrobným uvedením rozsahu, výsledkov a zadaných subjektov s cieľom zabrániť možnému zneužitiu verejných finančných prostriedkov;
32.	konštatuje, že priemerná lehota splatnosti faktúr sa od roku 2022 do roku 2023 skrátila z 18 na 13 dní, čo je výrazne pod maximálnou lehotou 30 dní, čím sa predchádza úrokom z omeškania;
33.	konštatuje, že výdavky na služobné cesty, ktoré zahŕňajú výdavky na služobné cesty sekretariátu a výdavky na služobné cesty zamestnancov súvisiace s Európskou radou, sa v rokoch 2022 až 2023 zvýšili o 25 % a že cestovné výdavky delegácií, ktoré vynaložili predsedníctva a národné delegácie, sa v rovnakom období zvýšili o 36,6 %; vyzýva Radu, aby posúdila toto výrazné zvýšenie výdavkov na misie; v prípade chýbajúceho prístupu k podrobným informáciám nabáda Radu, aby tieto zdroje využívala v duchu riadneho finančného hospodárenia;
Vnútorné riadenie, výkonnosť a vnútorná kontrola
34.	konštatuje, že Rada stanovila ciele pre plnenie svojho rozpočtu v roku 2023, konkrétne zabezpečiť prebiehajúce rozhodovanie v Európskej rade a Rade; zabezpečiť nepretržitú podporu Európskej rady a Rady prostredníctvom účinného a efektívneho využívania finančných zdrojov, najmä vzhľadom na pretrvávajúci tlak inflácie a z toho vyplývajúci nárast cien v dôsledku indexácie zmlúv, a pokračovať v procese administratívnej digitálnej modernizácie s cieľom zvýšiť kvalitu organizácie sekretariátu a náležité využívanie zdrojov;
35.	konštatuje, že sekretariát s cieľom zabezpečiť efektívne využívanie svojho rozpočtu v roku 2023 pokračoval v zlepšovaní svojich procesov finančného riadenia, najmä na základe odporúčaní viacerých vnútorných pracovných skupín; víta najmä nové nástroje výkonnosti, ako je začlenenie ľudských zdrojov a prvkov zručností do integrovaného plánovania riadenia, úplná digitalizácia finančných pracovných postupov a zavedenie elektronického podpisu;
36.	víta väčšie využívanie údajov pri rozhodovaní, najmä na základe mesačného finančného prehľadu, ktorý zobrazuje kľúčové ukazovatele výkonnosti v rámci útvarov sekretariátu, a prehľad manažérov s kľúčovými poznatkami z údajov v oblasti ľudských zdrojov s cieľom uľahčiť každodenné riadenie a rozhodovanie v oblasti ľudských zdrojov;
37.	konštatuje, že sekretariát v roku 2023 zorganizoval 4 429 schôdzí, čo bolo v porovnaní s rokom 2022 relatívne stabilné; ďalej konštatuje, že počet schôdzí s osobnou účasťou sa v porovnaní s rokom 2022 zvýšil o 11 %, zatiaľ čo počet schôdzí organizovaných prostredníctvom videokonferencie alebo hybridného režimu sa výrazne znížil, a to o viac ako 60 %;
38.	berie na vedomie, že sekretariát začal 17 otvorených postupov verejného obstarávania, 12 nových rokovacích konaní, ako aj 21 medziinštitucionálnych postupov (v akejkoľvek hodnote), v prípade ktorých Rada nebola hlavným zadávateľom; konštatuje, že do konca roka 2023 bolo podpísaných 41 zmlúv v porovnaní so 42 zmluvami v roku 2022 a bolo rozpracovaných 47 položiek (v akejkoľvek kategórii); konštatuje, že v roku 2023 boli zadané zákazky v celkovej výške 124,1 milióna EUR, čo zodpovedá 19,15 % ročného rozpočtu Rady; konštatuje, že z celkovej zazmluvnenej sumy bolo 0,5 % viazaných na zákazky s nízkou a strednou hodnotou, 58 % na osobitné zákazky na základe rámcových zmlúv, v ktorých je Rada jediným verejným obstarávateľom, a 69,5 % na osobitné zákazky zadané na základe medziinštitucionálnych rámcových zmlúv;
39.	konštatuje, že Rada postúpila svoju výročnú správu o vnútorných auditoch vykonaných v roku 2023 orgánu udeľujúcemu absolutórium v súlade s článkom 118 nariadenia o rozpočtových pravidlách; konštatuje, že na konci roka 2023 bolo vykonaných 81 % odporúčaní vydaných v rokoch 2020 – 2022, 18 % bolo stále otvorených a v prípade 1 % vedenie prijalo riziko alebo odporúčania už neboli uplatniteľné; konštatuje, že štyri vnútorné audity plánované v pracovnom programe na rok 2023 boli ukončené počas roka a dva na konci roka 2023 stále prebiehali; konštatuje, že vnútorný audítor vydal odporúčania s vysokou prioritou v troch auditoch pracovného programu na rok 2023 týkajúcich sa dopravných služieb, serverov a základných služieb IOLAN a systémov koncového bodu IOLAN;
Ľudské zdroje, rovnosť a dobré pracovné podmienky zamestnancov
40.	konštatuje, že z 3 116 zamestnancov na konci roka 2023 bolo 79 % stálych zamestnancov, 12,8 % dočasných zamestnancov, 7,2 % zmluvných zamestnancov a 1 % vyslaných národných expertov; konštatuje, že rozdelenie stálych a dočasných zamestnancov medzi pracovné kategórie zostalo v roku 2023 stabilné s 1 474,25 administrátormi (AD), 1 159 asistentmi (AST) a 230 tajomníkmi (AST-SC) v porovnaní s 1 519, 1 284 a 190 v roku 2022; konštatuje, že miera obsadenosti plánu pracovných miest dosahovala ku koncu roka 2023 97,4 %;
41.	konštatuje, že vzhľadom na nedostatočnú spoluprácu Rady s Európskym parlamentom sa pripomienky v tejto časti opierajú predovšetkým o súhrnné informácie uverejnené na webovom sídle Rady, ktoré poskytujú len obmedzené podrobnosti;
42.	berie na vedomie ďalšie iniciatívy, ktoré prijal sekretariát s cieľom stať sa rozmanitejším a inkluzívnejším pracoviskom; víta skutočnosť, že Rada získala ocenenie ombudsmanky za dobrú správu vecí verejných za rok 2023 v kategórii Excelencia v rozmanitosti a začleňovaní za svoj program pozitívnych opatrení pre stážistov so zdravotným postihnutím, čo znamenalo, že v roku 2023 bolo na sekretariáte umiestnených 6 stážistov so zdravotným postihnutím;
43.	vyjadruje poľutovanie nad nedostatkom verejne dostupných informácií o rodovom a geografickom rozdelení zamestnancov sekretariátu; vyzýva Radu, aby Parlamentu poskytla informácie o rodovej rovnováhe, geografickom rozdelení a zdravotnom postihnutí svojich zamestnancov, ako aj o súvisiacich vnútorných politikách; nabáda Radu, aby podporovala geografickú rovnováhu svojich zamestnancov tým, že ponúkne širšiu skupinu kandidátov z nedostatočne zastúpených členských štátov;
44.	víta úsilie sekretariátu v roku 2023 pritiahnuť a udržať si kvalifikovanú a mladšiu pracovnú silu prostredníctvom rôznych iniciatív, ako je nábor ôsmich mladších politických administrátorov v rámci nového programu mládežníckych politických tímov, revízia vnútorných pravidiel mobility a účasť 41 zamestnancov sekretariátu na medziinštitucionálnej akcii pozorovania pri práci; zdôrazňuje, že stáže by mali byť platené v súlade s uznesením Európskeho parlamentu zo 14. júna 2023 o kvalitných stážach v Únii (2020/2005(INL)), v ktorom sa požaduje, aby všetky stáže v Európe boli platené; vyjadruje poľutovanie nad nedostatkom informácií o vykonávaní akčného plánu Rady na budovanie značky zamestnávateľa vypracovaného v roku 2023;
45.	konštatuje, že v roku 2023 bol plán prevencie psychosociálnych rizík na roky 2020 – 2023 predmetom preskúmania, ktorého výsledky sa zohľadnili pri príprave nového plánu prevencie rizík a aktualizácii plánu psychosociálnej intervencie v rámci iniciatív Rady na podporu pohody zamestnancov, a to individuálne, ako aj pre tímy alebo oddelenia; konštatuje, že zamestnancom a vedúcim pracovníkom sekretariátu bolo ponúknutých niekoľko foriem podpory a kurzov, ako napríklad špecializované školenie manažmentu o psychologickej bezpečnosti, usmernenie pre manažérov v oblasti duševného zdravia, osobitné semináre o prevencii psychosociálnych rizík organizované na základe dopytu a semináre o riadení stresu pre španielske a belgické predsedníctvo Rady;
46.	konštatuje, že sekretariát dokončil pilotný projekt Nové spôsoby práce (NWOW), ktorý sa začal v roku 2018, a vykonal hodnotenie, ktoré poskytlo cenné poznatky, najmä pokiaľ ide o komunikáciu o zmenách, zapojenie používateľov a zapojenie zamestnancov do procesov zmien; konštatuje, že Rada poskytla výsledky tohto pilotného projektu iným organizáciám, ktoré realizujú podobné programy; vyzýva Radu, aby sa o získané poznatky podelila aj s orgánom udeľujúcim absolutórium;
Etický rámec a transparentnosť
47.	vyjadruje poľutovanie nad tým, že dve kľúčové zložky etického rámca Rady, „Zásady etického správania“ pre zamestnancov sekretariátu a „Kódex správania predsedu Európskej rady“, sú k dispozícii na webovom sídle Rady bez ďalšieho usmernenia alebo dátumu uverejnenia; kritizuje, že kódex správania predsedu Európskej rady nebol napriek viacerým žiadostiam Európskeho parlamentu zosúladený s kódexmi správania Európskeho parlamentu a Komisie, najmä pokiaľ ide o činnosti po skončení funkčného obdobia; vyzýva na okamžité odstránenie uvedených nedostatkov;
48.	opakuje, že etické správanie prispieva k správnemu finančnému riadeniu a zvyšuje dôveru verejnosti a že, ako zdôraznil Dvor audítorov vo svojej osobitnej správe 13/2019, existuje priestor na zlepšenie etických rámcov inštitúcií Únie; pripomína najmä odporúčanie Dvora audítorov týkajúce sa zlepšenia etického rámca Rady; vyjadruje znepokojenie nad tým, že podľa zistenia Dvora audítorov neexistuje spoločný etický rámec Únie upravujúci prácu zástupcov členských štátov v Rade;
49.	konštatuje, že v rámci vykonávania rozhodnutia generálneho tajomníka č. 23/2021 o psychologickom a sexuálnom obťažovaní na pracovisku sa v roku 2023 prijalo niekoľko opatrení, ako sú uverejnenie príručky na predchádzanie obťažovaniu na pracovisku na intranete sekretariátu, činnosti na zvyšovanie informovanosti pre nových zamestnancov o prístupe Rady založenom na nulovej tolerancii a organizácia povinnej odbornej prípravy v oblasti boja proti obťažovaniu a nevhodnému správaniu pre nových riadiacich pracovníkov a zamestnancov s riadiacimi povinnosťami;
50.	konštatuje, že sekretariát uverejňuje výročnú správu obsahujúcu informácie o pracovných činnostiach bývalých vyšších úradníkov sekretariátu po odchode zo služby v súlade s článkom 16 tretím a štvrtým odsekom Služobného poriadku úradníkov Európskej únie; konštatuje, že podľa správy týkajúcej sa roku 2023 jeden bývalý vyšší úradník oznámil svoj zámer vykonávať pracovné činnosti menej ako 12 mesiacov po odchode z funkcie a menovací orgán mu udelil povolenie na vykonávanie jednej činnosti za určitých podmienok, ktoré boli zamerané na dodržanie zmierňovacieho obdobia podľa článku 16 druhého odseku služobného poriadku;
51.	naliehavo vyzýva Radu, aby v prípade vyšších úradníkov zaviedla prísnejšie pravidlá po skončení pracovného pomeru vrátane predĺženého obdobia, počas ktorého sa osoba musí vyhýbať akýmkoľvek konfliktom záujmov, a povinného zverejňovania členstva v súkromnom sektore; vyzýva Radu, aby zaviedla povinnú účasť stálych zastúpení členských štátov v registri transparentnosti EÚ;
52.	vyjadruje poľutovanie nad tým, že účasť stálych predstaviteľov členských štátov na povinnom registri transparentnosti zriadenom medziinštitucionálnou dohodou z 20. mája 2021 medzi Európskym parlamentom, Radou a Komisiou je úplne dobrovoľná, keďže uplatňovanie zásady podmienenosti je ponechané na uváženie stáleho zastúpenia každého členského štátu; konštatuje, že len osem členských štátov a inštitúcií Únie dodržiava vo svojom regulačnom rámci osvedčené postupy uplatňovania povinného vymedzenia lobistov v širokom rozsahu, a trvá na tom, že všetky stále zastúpenia by sa mali aktívne zúčastňovať na povinnom registri transparentnosti pred predsedníctvom Rady svojho členského štátu, počas neho a po ňom; požaduje prísnejšie a harmonizované etické pravidlá týkajúce sa konfliktov záujmov, javu otáčavých dverí a transparentnosti lobizmu; pripomína pozíciu Európskeho parlamentu, že zástupcom členských štátov majúcim priame výhody z dotácií Únie prostredníctvom podnikov, ktoré vlastnia, by sa nemalo umožniť zúčastňovať na politických alebo rozpočtových diskusiách a na hlasovaniach o týchto dotáciách; vyjadruje poľutovanie nad tým, že Rada v plnej miere nevyužíva povinný register transparentnosti ani neprijíma návrhy na jeho zlepšenie; opakuje svoju výzvu Rade, aby sa zdržala rokovaní s neregistrovanými lobistami;
53.	vyjadruje poľutovanie nad tým, že Rada v plnej miere nevyužíva povinný register transparentnosti nad rámec jeho súčasných obmedzení a odmieta akékoľvek odporúčanie na jeho zlepšenie; opakuje svoju výzvu Rade, aby odmietala stretnutia s neregistrovanými lobistami;
54.	naliehavo vyzýva Radu, aby všetkým vysokopostaveným úradníkom vrátane stálych predstaviteľov a vedúcich delegácií uložila povinnosť zverejňovať v štandardizovanom registri transparentnosti svoje stretnutia so záujmovými skupinami a lobistami, podobne ako sa tieto povinnosti ukladajú poslancom Európskeho parlamentu a členom Európskej komisie;
55.	vyjadruje poľutovanie nad tým, že Rada naďalej systematicky zamedzuje alebo odďaľuje prístup k legislatívnym dokumentom a že rozhodovací proces v Rade stále nie je úplne transparentný, čo bráni verejnej kontrole jej rozhodovania, negatívne ovplyvňuje dôveru občanov v Úniu ako transparentný subjekt a ohrozuje dobré meno Únie ako celku; pripomína a podporuje odporúčania európskej ombudsmanky týkajúce sa transparentnosti legislatívneho procesu Rady v súvislosti so strategickým vyšetrovaním OI/2/2017/TE; naliehavo vyzýva Radu, aby bez zbytočného odkladu prijala všetky opatrenia potrebné na vykonanie odporúčaní ombudsmanky a príslušných rozsudkov Súdneho dvora Európskej únie; pripomína, že Súdny dvor Európskej únie vo svojom rozsudku vo veci T-163/21 De Capitani/Rada zdôraznil, že je potrebná jasnejšia legislatívna transparentnosť zo strany Rady s cieľom zabezpečiť prístup k legislatívnym dokumentom, čo zodpovedá povinnosti Rady, pokiaľ ide o verejnú kontrolu a zodpovednosť spoluzákonodarcov ako základu akejkoľvek demokratickej legitimity;
56.	vyjadruje znepokojenie nad tým, že európska ombudsmanka v roku 2023 opätovne vyzvala Radu, aby sprístupnila legislatívne dokumenty v čase, ktorý by umožnil verejnosti účinne sa zúčastňovať na diskusiách; konštatuje, že európska ombudsmanka tiež vyzvala Radu, aby pokračovala vo svojom úsilí o primerané informovanie verejnosti o reštriktívnych opatreniach prijatých voči Rusku, a to v najväčšej možnej miere; víta strategické vyšetrovanie, ktoré začala európska ombudsmanka v roku 2023 a ktoré sa týkalo spôsobu, akým inštitúcie spracúvajú žiadosti o prístup verejnosti k legislatívnym dokumentom, a to najmä na základe šiestich nedávnych sťažností adresovaných ombudsmanke týkajúcich sa prístupu verejnosti k legislatívnym dokumentom Únie, ktorými sa zaoberá Rada;
57.	konštatuje, že tím pre prístup k dokumentom uviedol, že v roku 2023 mu bol doručený nezvyčajne vysoký počet žiadostí o prístup verejnosti k dokumentom, na ktoré odpovedal, 3 732 prvých žiadostí o prístup k dokumentom a 40 opakovaných žiadostí, čo si vyžadovalo analýzu 13 912 dokumentov; konštatuje, že spomedzi prvých žiadostí o prístup bol udelený úplný prístup k 10 908 dokumentom (78,4 %) a čiastočný prístup k 1 600 dokumentom (11,5 %), zatiaľ čo prístup bol zamietnutý k 1 404 dokumentom (10,1 %); konštatuje, že v prípade opakovaných žiadostí bol udelený úplný prístup k 53 dokumentom a čiastočný prístup k 45 dokumentom, zatiaľ čo prístup k 48 dokumentom bol zamietnutý; konštatuje, že prvé žiadosti boli spracované v priemere za 16 pracovných dní a opakované žiadosti za 32 pracovných dní;
58.	víta skutočnosť, že podľa verejne dostupných výročných správ neboli zodpovední povoľujúci úradníci vymenovaní delegovaním v roku 2023 upozornení na žiadne prípady podvodu alebo nezrovnalosti, ani sa na takéto prípady nevzťahovala právomoc výboru (článok 143 nariadenia o rozpočtových pravidlách) alebo úradu OLAF;
Digitalizácia
59.	konštatuje, že v roku 2023 sekretariát pokračoval v plnení svojho cieľa digitálnej transformácie v súlade so svojimi prioritami digitálnej stratégie na roky 2022 – 2025; konštatuje, že zo 113 projektov digitalizácie v ročnom pracovnom pláne, ktoré sa týkali najmä oblastí spoločných služieb, politiky, práva a IT, bolo na konci roka dokončených 37 %, pričom 8 % bolo zrušených alebo zlúčených a 38 % stále prebiehalo; konštatuje, že boli organizované diverzifikovanejšie kurzy odbornej prípravy vrátane osobitných kurzov na elektronický podpis zmlúv a na podporu systému FIORI týkajúceho sa nových skúseností používateľov systému SAP;
60.	naliehavo vyzýva Radu, aby urýchlila zavádzanie bezpečných digitálnych systémov hlasovania a zdieľania dokumentov s cieľom zvýšiť efektívnosť, zodpovednosť a obmedziť zbytočné papierové procesy;
61.	víta, že v roku 2023 bolo 97 % faktúr predložených elektronicky, rovnako ako v roku 2022; uznáva, že vzhľadom na to, že v roku 2023 sa každý mesiac elektronicky podpisovalo 30 až 40 % nákupných objednávok a zmlúv, sa dosiahol významný pokrok smerom k úplnej digitalizácii finančného pracovného postupu, od začatia postupov verejného obstarávania až po elektronické platby faktúr;
62.	konštatuje, že v roku 2023 Rada podnikla kroky v prospech väčšej digitálnej prístupnosti, najmä prostredníctvom uverejnenia príručky digitálnej prístupnosti;
Kybernetická bezpečnosť a ochrana údajov
63.	konštatuje, že v roku 2023 európsky dozorný úradník pre ochranu údajov (ďalej len „EDPS“) vydal stanovisko dozorného orgánu v súlade s článkom 57 ods. 1 písm. g) nariadenia Európskeho parlamentu a Rady (EÚ) 2018/1725 [footnoteRef:8] týkajúce sa potreby vykonať posúdenie vplyvu na ochranu údajov v súvislosti s projektom sekretariátu, pokiaľ ide o využívanie centralizovaných služieb analýzy a podávania správ o ľudských zdrojoch a zriadenie dátového skladu; konštatuje, že EDPS v roku 2023 neoznámil žiadne vyšetrovanie ani sťažnosť týkajúcu sa Rady; [8: 	Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39, ELI: http://data.europa.eu/eli/reg/2018/1725/oj).] 

64.	vyjadruje znepokojenie nad nedostatkom spoľahlivých záruk proti sledovaniu a zberu údajov tretími stranami; požaduje posilnené bezpečnostné opatrenia vrátane povinného šifrovania údajov a pravidelných bezpečnostných auditov všetkých digitálnych komunikačných systémov používaných Radou;
65.	konštatuje, že s cieľom zlepšiť informovanosť a pripravenosť svojich zamestnancov, pokiaľ ide o kybernetickú bezpečnosť, sekretariát v roku 2023 navrhol a zaviedol niekoľko nových kurzov odbornej prípravy týkajúcich sa informačnej bezpečnosti, kontrašpionáže a kybernetickej bezpečnosti; ďalej konštatuje, že počas mesiaca kybernetickej bezpečnosti v októbri 2023 sa zorganizovali podujatia na zvyšovanie informovanosti o kybernetickej a informačnej bezpečnosti;
Budovy
66.	konštatuje, že rozpočtový riadok 2 0 1 1 týkajúci sa vody, plynu, elektrickej energie a vykurovania bol posilnený o 33 % prostredníctvom rozpočtového presunu v roku 2023; konštatuje, že sekretariát pokračoval v znižovaní svojej spotreby energie prostredníctvom metód, ako je znižovanie vykurovania budov a výmena kotlov v budove Justus Lipsius;
67.	konštatuje, že v roku 2023 sa uskutočnili kľúčové stavebné projekty, ako je renovácia niektorých zasadacích miestností v budovách LEX a Justus Lipsius, nepretržitá obnova kancelárskych koridorov v budove Justus Lipsius, zlepšenie zariadení a infraštruktúry pre bicykle v priestoroch Rady a modernizácia recepčných pultov v budove Justus Lipsius;
68.	vyjadruje poľutovanie nad tým, že Rada ešte stále nevykonala zjednodušený akreditačný postup na uľahčenie prístupu zamestnancov ostatných inštitúcií Únie do priestorov Rady; vyzýva Radu, aby toto opatrenie vykonala;
Životné prostredie a udržateľnosť
69.	konštatuje, že v nadväznosti na externý audit vykonaný v roku 2023 sa zachovala schéma pre environmentálne manažérstvo a audit a obnovili sa osvedčenia o energetickej hospodárnosti budov;
70.	konštatuje, že v rámci pokračujúceho prioritného úsilia o udržateľnú mobilitu sa zariadenia a infraštruktúra pre bicykle v priestoroch sekretariátu zlepšili a prispôsobili a boli obnovené alebo zavedené videokonferenčné zariadenia vo forme „miestností pre stretnutia kdekoľvek“; ďalej konštatuje, že prostredníctvom odbornej prípravy a opatrení na zvyšovanie informovanosti bolo vynaložené úsilie o získanie zamestnancov a vedúcich pracovníkov v rámci zelenej transformácie;
Medziinštitucionálna spolupráca
71.	zdôrazňuje, že je potrebné revidovať jej článok 319 s cieľom výslovne stanoviť, že Európsky parlament okrem udelenia absolutória Komisii udeľuje absolutórium aj ostatným inštitúciám, orgánom, úradom a agentúram Únie za plnenie ich rozpočtových oddielov alebo ich rozpočtov; vyzýva Radu, aby prekonala medziinštitucionálny konflikt a obnovila rozhovory s Európskym parlamentom s cieľom dosiahnuť spoločnú dohodu o bezproblémovom obnovení postupu udeľovania absolutória;
Komunikácia
72.	konštatuje, že v roku 2023 bol celkový rozpočet na komunikáciu vykonaný v priebehu roka po zohľadnení presunov 11 871 300 EUR, t. j. o 3,54 % vyšší ako rozpočet na rok 2022;
73.	konštatuje, že sekretariát poskytuje komunikačné služby predsedovi Európskej rady, ktorého prítomnosť na internete bola v roku 2022 zásadne prepracovaná, predsedovi Euroskupiny, rotujúcemu predsedníctvu, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, členským štátom a sekretariátu; konštatuje, že v roku 2023 došlo k výraznému nárastu spolupráce medzi digitálnym tímom sekretariátu a predsedníctvami, najmä úzka redakčná koordinácia viedla k zvýšeniu synergií z hľadiska opätovného používania obsahu a lepšej komplementárnosti, čo maximalizovalo celkový vplyv komunikácie;
74.	konštatuje, že podľa online prieskumu vykonaného v poslednom štvrťroku 2023 bolo 67 % používateľov spokojných so svojimi celkovými skúsenosťami s webovým sídlom Rady, ktoré malo v roku 2023 viac ako 23 miliónov návštev, čo je nárast o 1 % v porovnaní s rokom 2022, a 57 900 predplatiteľov v porovnaní s 51 600 v roku 2022.

